Conservatorii urmează să-şi consolideze controlul în Parlamentul iranian în urma unui dublu scrutin, legislativ şi la Adunarea Experţilor de vineri, în care prezenţa la vot a fost de 41%, un nivel de absenteism-record în ultimii 45 de ani, relatează AFP.
Dublul scrutin de vineri, în vederea alegerii a 290 de deputaţi şi 88 de membri ai Adunării Experţilor, însărcinată cu desemnarea liderului suprem, a mobilizat aproximativ 25 din cei 61 de milioane de alegători iranieni, într-o ţară cu 85 de milioane de locuitori, potrivit presei.
Nicio estimare independentă a rezultatului scrutinului nu era disponibilă duminică, la două zile după scrutine, când numărarea voturilor continua.
Nivelul prezenţei la urne era principala miză a acestor alegeri, considerate un test pentru putere, deoarece ele sunt primele alegeri după vasta contestare care a zguduit Iranul după moartea în septembrie 2022 a tinerei Mashsa Amini, arestată din cauza nerespectării unui cod vestimentar strict.
Date arătau o tendinţă a unei scăderi marcante a prezenţei la vot, care a fost de 42,57% în precedentele alegeri legislative, în 2020, organizate la începutul crizei declanşate de pandemia covid-19.
Acest nivel era deja cel mai mic de la proclamarea Republicii islamice, în 1979.
Autorităţile s-au felicitat, cu toate acestea, de nivelul prezenţei la urne, care arată că "planul de boicotare a alegerilor urzit de inamici din străinătate" nu a funţcionat.
Acesta este "un nou eşec istoric al inamicilor Iranului după revoltele" din 2022, saluta sâmbătă preşedintele iranian Ebrahim Raisi.